ไทยพาณิชย์ ปรับจีดีพี ปีนี้โตได้3%
ไทยพาณิชย์ปรับประมาณจีดีพี ปี 2559 เพิ่มเป็น 3% และคาดการณ์ปี 2560 เติบโต 3.3% ชี้เศรษฐกิจโต แต่ธุรกิจมีสัญญาณชะลอ
14 ต.ค. 2559

ไทยพาณิชย์ปรับประมาณจีดีพี ปี 2559 เพิ่มเป็น 3% และคาดการณ์ปี 2560 เติบโต 3.3% ชี้เศรษฐกิจโต แต่ธุรกิจมีสัญญาณชะลอ
น.ส.สุทธาภา อมรวิวัฒน์ รองผู้จัดการใหญ่ ผู้บริหารสูงสุดศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า ได้ปรับประมาณการการเติบโตของเศรษฐกิจไทยในปี 2559 เป็น 3% จากเดิม 2.8% เนื่องจากครึ่งปีแรกเศรษฐกิจไทยขยายตัว 3.4% ดีกว่าที่คาดการณ์ โดยได้รับประโยชน์จากปัจจัยบวกชั่วคราวที่สำคัญ ได้แก่ มาตรการลดค่าธรรมเนียมการโอนอสังหาริมทรัพย์ที่ช่วยเร่งให้เกิดการก่อสร้าง การเร่งใช้จ่ายรายจ่ายประจำและการลงทุนขนาดเล็กของรัฐบาล และการกระตุ้นยอดขายรถยนต์ของค่ายรถต่างๆ โดยมีภาคการท่องเที่ยวเป็นแรงสนับสนุนหลัก
อย่างไรก็ตาม ประเมินว่าเศรษฐกิจครึ่งปีหลังอาจขยายตัวไม่สูงเท่าครึ่งปีแรก เพราะสภาวะทางธุรกิจแสดงสัญญาณการชะลอตัว โดยสินเชื่อโดยรวมเติบโตชะลอลง สัดส่วนหนี้เสียในระบบเพิ่มสูงขึ้น อีกทั้งดัชนีความเชื่อมั่นผู้บริโภคและนักลงทุนยังคงลดต่ำลงเมื่อเทียบกับปีก่อนหน้า ส่งผลต่อการใช้จ่ายในส่วนที่เกี่ยวข้องที่เคยเติบโตได้ดีในช่วงครึ่งปีแรกกลับมาชะลอลงในไตรมาส 3 เช่น การเบิกจ่ายงบรายจ่ายประจำและดัชนีการก่อสร้างภาคเอกชน
สำหรับเศรษฐกิจไทยปี 2560 คาดว่าจะขยายตัว 3.3% โดยติดตามปัจจัยบวกใหม่ โดยเฉพาะมาตรการกระตุ้นเศรษฐกิจระลอกใหม่เพื่อรักษาการเติบโตทางเศรษฐกิจ หลังมาตรการชุดเก่าเริ่มอ่อนแรงลง ขณะที่แนวโน้มการบริโภคและการลงทุนจะฟื้นตัวดีขึ้นหลังจากซบเซามานาน จากอานิสงส์ของภาระภาษีเงินได้บุคคลธรรมดาปี 2560 ที่จะลดลง การหมดภาระของการผ่อนชำระรถยนต์จากโครงการรถคันแรก และการฟื้นตัวของราคาน้ำมัน ที่คาดว่าจะส่งผลให้มูลค่าการส่งออกสินค้าฟื้นตัวได้เล็กน้อยที่ 1.5% ภายใต้ปัจจัยสนับสนุนหลักด้านการท่องเที่ยวและการลงทุนภาครัฐในโครงสร้างพื้นฐานที่ยังมีแนวโน้มเติบโตดี
นอกจากนี้ ปัจจัยเสี่ยงเศรษฐกิจไทยในปี 2560 แบ่งเป็นปัจจัยภายในที่ต้องติดตามปัญหากำลังซื้อภาคเอกชนถูกกดดันจากภาวะตลาดแรงงานที่ไม่เอื้ออำนวย และภาระหนี้ครัวเรือนที่ยังอยู่ในระดับสูง โดยความเสี่ยงด้านกำลังซื้อเป็นปัจจัยสำคัญที่ทำให้การบริโภคในประเทศฟื้นตัวได้อย่างจำกัด ส่วนความเสี่ยงจากภายนอกมีเพิ่มขึ้นจากเศรษฐกิจโลกที่ถูกกดดันด้วยปัญหาหนี้ และความเสี่ยงทางการเมืองที่สูงขึ้นในหลายภูมิภาคสำคัญ
ทั้งนี้ คาดว่าอัตราดอกเบี้ยนโยบายของธนาคารแห่งประเทศไทยจะคงอยู่ที่ระดับ 1.5% ไปจนถึงปลายปี 2560 ขณะที่ค่าเงินบาทมีแนวโน้มอ่อนค่าเช่นเดียวกับเงินสกุลอื่นในภูมิภาคไปอยู่ที่ 35.5 และ 37 บาท/เหรียญสหรัฐ ในช่วงปลายปี 2559 และปลายปี 2560 ตามลำดับ